《能令公少年行》
清代·龚自珍

龚子自祷蕲之所言也。虽弗能遂，酒酣歌之，可以怡魂而泽颜焉。
蹉跎乎公！公今言愁愁无终。
公毋哀吟娅姹声沉空，酌我五石云母钟。
我能令公颜丹鬓绿而与年少争光风，听我歌此胜丝桐。
貂毫署年年甫中，著书先成不朽功。
名惊四海如云龙，攫拏不定光影同。
征文考献陈礼容，饮酒结客横才锋。
逃禅一意皈宗风，惜哉幽情丽想销难空。
拂衣行矣如奔虹，太湖西去青青峰。
一楼初上一阁逢，玉箫金琯东山东。
美人十五如花秾，湖波如镜能照容，山痕宛宛能助长眉丰。
一索钿盒知心同，再索班管知才工。
珠明玉暖春朦胧，吴歈楚词兼国风。
深吟浅吟态不同，千篇背尽灯玲珑。
有时言寻缥缈之孤踪，春山不妒春裙红。
笛声叫起春波龙，湖波湖雨来空濛。
桃花乱打兰舟篷，烟新月旧长相从。
十年不见王与公，亦不见九州名流一刺通。
其南邻北舍谁与相过从？痀瘘丈人石户农。
嵚崎楚客，窈窕吴侬。
敲门借书者钓翁，探碑学拓者溪僮。
卖剑买琴，斗瓦输铜。
银针玉薤芝泥封，秦疏汉密齐梁工。
佉经梵刻著录重，千番百轴光熊熊，奇许相借错许攻。
应客有玄鹤，惊人无白骢。
相思相访溪凹与谷中，采茶采药三三两两逢，高谈俊辩皆沉雄。
公等休矣吾方慵，天凉忽报芦花浓。
七十二峰峰峰生丹枫，紫蟹熟矣胡麻饛，门前钓榜催词筩。
余方左抽豪，右按谱，高吟角与宫，三声两声棹唱终。
吹入浩浩芦花风，仰视一白云卷空。
归来料理书灯红，茶烟欲散颓鬟浓。
秋肌出钏凉珑松，梦不堕少年烦恼丛。
东僧西僧一杵钟，披衣起展华严筒。
噫嚱！少年万恨填心胸，消灾解难畴之功？
吉祥解脱文殊童，著我五十三参中。
莲邦纵使缘未通，他生且生兜率宫。

作者简介：龚自珍（1792年8月22日－1841年9月26日），字璱人，号定盦（一作定庵）。汉族，浙江仁和（今杭州）人。晚年居住昆山羽琌山馆，又号羽琌山民。清代思想家、诗人、文学家和改良主义的先驱者。龚自珍曾任内阁中书、宗人府主事和礼部主事等官职。主张革除弊政，抵制外国侵略，曾全力支持林则徐禁除鸦片。48岁辞官南归，次年卒于江苏丹阳云阳书院。他的诗文主张“更法”、“改图”，揭露清统治者的腐朽，洋溢着爱国热情，被柳亚子誉为“三百年来第一流”。著有《定盦文集》，留存文章300余篇，诗词近800首，今人辑为《龚自珍全集》。著名诗作《己亥杂诗》共315首。多咏怀和讽喻之作。